**JEGYZŐKÖNYV**

**Készült:** Telki Község Képviselő-testülete Pénzügyi Bizottságának **2017. április 20.-án 18.00. órai kezdettel** a Polgármesteri Hivatal tárgyalójában megtartott **rendkívüli nyílt** üléséről.

**Jelen vannak:**

Deltai Károly Polgármester

Földvári-Nagy László Bizottsági tag, bizottsági elnök

Szigeti Antal Bizottság tag, hitelesítő

Láng Richárd Bizottsági tag

Halász Terézia Képviselő

dr. Vida Rolland Képviselő

dr. Lack Mónika Jegyző

Vetési Vincéné Pénzügyi csoportvezető

Hoós Péter Műszaki ügyintéző

Földvári-Nagy László bizottsági elnök köszönti a bizottság tagjait és a megjelenteket, megállapítja, hogy a Bizottság határozatképes, az ülést megnyitja. Hitelesítőnek felkéri Szigeti Antal bizottsági tagot.

Telki Község Képviselő-testületének Pénzügyi Bizottsága (egyhangú szavazattal - 3 fő bizottsági tag volt jelen a szavazáskor) határozathozatal mellőzésével az alábbi napirendet fogadja el.

**Napirend:**

1./ Tájékoztató a KEHOP 2.2.2-15-2016-00081 pályázat keretében megvalósuló csatornahálózat és szennyvíztisztító telep fejlesztéssel összefüggő kérdésekről

**Előadó:** Polgármester

2./ Tájékoztatás a hulladékszállítási közszolgáltatás helyzetéről

**Előadó:** Polgármester

**Zárt ülés**

3./A képviselő-testület külső bizottsági tag köztartozásmentes nyilvántartásban való szereplésének igazolásáról

**Előadó:** Polgármester

**Napirend megtárgyalása:**

**1./ Tájékoztató a KEHOP 2.2.2-15-2016-00081 pályázat keretében megvalósuló csatornahálózat és szennyvíztisztító telep fejlesztéssel összefüggő kérdésekről**

*Az előterjesztés a jegyzőkönyv melléklete.*

Deltai Károly: A pályázat keretében a pályázatgazda projektiroda által megbízott tervező keresett meg bennünket, az alábbi kérdésekben:

* Saját telken belül félő volt, hogy nem tudják megoldani a műtárgy elhelyezését, de szerencsére megoldódott.
* A szennyvíztisztító bővítéséhez a megbízott tervező véleménye szerint technológiai váltás szükséges, valószínűleg felül kell vizsgálni az Organica Technológiák Zrt.-vel korábban kötött licenszszerződést. Sajnos úgy tűnik az Organica Technológiák Zrt. technológiája nem működik, mert ők maguk is mechanikus technikát javasolnak a bővítésre, azaz biztosra vehető, hogy más technika kell.
* Folyamatos üzemmódot szeretnénk, jelenleg csak szakaszos üzemmódban működik, ez probléma esetén jelentős hátrány, a tervező úgy akarja megoldani, hogy a meglévő műtárgyak használhatóak legyenek, de az elavult elemek minőségi csere is megtörténjen.

Földvári-Nagy László: Marad az Organica Technológiák Zrt. technológiája és mellette új tisztítóüzem épül?

Hoós Péter: Nem, de bonyolult lesz, mert az Organica Technológiák Zrt. technológiája nem működik, hosszú távon kivezetni tervezzük ezt a gyökérzónás technológiát. Nem teljesen új üzem lesz, hanem folyamatos átalakítás lesz.

Halász Terézia: Érdekelne az új technológia.

Szigeti Antal: Ez a kérdés irreleváns pénzügyileg. Az Organica Technológiák Zrt. 20 milliós kártérítési kötelezettségére szeretnék rákérdezni. Véleményem szerint egy szakértői anyagra lenne szükség, hogy pénzügyekben tisztán lássunk.

Deltai Károly: Ebben a kérdésben nem kell döntést hoznunk, az előterjesztés ezen része tájékoztatásra szolgál. Viszont a tervezőirodának van egy sürgős kérése, hogy az Önkormányzat a Völgyrét területére vonatkozóan hozzon egy olyan döntést, hogy ha nem támogatható a csatornázás akkor az Önkormányzat vállalja saját költségén a kiépítést. A programiroda azt javasolta, hogy ne legyen bennne pénzügyi kötelezettségvállalás, hanem vállaljuk a pályázati feltételeknek megfelelő nyilatkozatot. Ez szerepel az előterjesztés határozati javaslatában.

Földvári-Nagy László: Javaslom szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**40 /2017. (IV.20.) számú PÜB állásfoglalása**

**A Pénzügyi Bizottság 3 igen szavazattal, egyhangúlag – 3 fő bizottsági tag volt jelen az ülésen – javasolja a képviselő-testületnek az alábbi javaslat elfogadását:**

***„Telki szennyvízberuházási-projekt megvalósításával összefüggő kérdésekről***

*Telki Község Önkormányzat képviselő-testülete nyilatkozik, hogy a Környezeti és Energiahatékonysági Operatív Program keretében támogatásban részesített szennyvízelvezetés és- tisztítási, hulladékgazdálkodási és ívóvízminőség-javító beruházások megvalósítását szolgáló KEHOP-2.2.2-15-2016-00081 számú program keretében megvalósuló szennyvízhálózat fejlesztési tárgyi projekt teljes területén a közüzemi ivóvíz-ellátás kiépült és az ingatlanok többségén állandó tartózkodásra alkalmas épület vagy az épületekben állandó bejelentett (az önkormányzatnál nyilvántartott) lakos található.*

*Felelős: polgármester*

*Határidő: azonnal”*

**2./ Tájékoztatás a hulladékszállítási közszolgáltatás helyzetéről**

Deltai Károly: A Nemzeti hulladékgazdálkodási Koordináló és Vagyonkezelő Zrt. tájékoztatott bennünket, hogy a Zöld Bicske Kft. engedélyét visszavonták. A hulladéklerakókkal van gond, lehet, hogy fel kell mondani a Zöld Bicske Kft.-vel kötött szerződésünket, ez fél évig még az elszállítási kötelezettségüket nem érintené. A holnapi budaörsi tájékoztatón már okosabbak leszünk. A legrosszabb forgatókönyv, hogy a Katasztrófavédelem kijelöl egy hulladékszállítót, semmiképpen sem maradunk ellátás nélkül.

Földvári-Nagy László: Javaslom szavazzunk a napirendi pontról.

**Telki Község Képviselő-testülete**

**Pénzügyi Bizottsága**

**41/2017. (IV.20.) számú PÜB állásfoglalása**

**A Pénzügyi Bizottság 3 igen szavazattal, egyhangúlag – 3 fő bizottsági tag volt jelen az ülésen – elfogadja a szóbeli tájékoztatót.**

**Zárt ülés**

**3./ A képviselő-testület külső bizottsági tag köztartozásmentes nyilvántartásban való szereplésének igazolásáról**

*Az előterjesztés a jegyzőkönyv melléklete.*

**Telki Község Képviselő-testülete**

**Pénzügyi Bizottsága**

**1 /2017. (IV.20.) számú PÜB határozata**

**A képviselő-testület külső bizottsági tag köztartozásmentes**

**nyilvántartásban való szereplésének igazolásáról**

Telki Község Pénzügyi Bizottság 3 igen szavazattal, egyhangúlag – 3 fő bizottsági tag volt jelen az ülésen – megállapítja, hogy Farkasné Gaál Gabriella külső bizottsági tag a köztartozásmentes adatbázisba szereplő adatok kinyomtatásával igazolta a Pénzügyi Bizottság felé köztrartozásmentességét.

Felelős: bizottság elnöke

Határidő: azonnal

Az ülésen több hozzászólás nem volt. Földvári-Nagy László levezető elnök megköszöni a bizottsági tagoknak és a képviselőknek a részvételt és az ülést bezárja.

Földvári-Nagy László Szigeti Antal

bizottsági elnök hitelesítő